Sklep Cpg 5/2006
Sodna praksa Vrhovnega sodišča, 2007-02-26

MEDNARODNO ZASEBNO PRAVO - PRAVO EVROPSKE UNIJE

priznanje tuje sodne odločbe - vzajemnost - Uredba ES št. 44/2001

Uredba Sveta (ES) št. 44/2001 z dne 22.12.2000 o pristojnosti in priznanju ter izvrševanju sodnih odločb v civilnih in gospodarskih zadevah kot pogoja za priznanje sodne odločbe, izdane v eni državi članici, v drugi državi članici ne zahteva vzajemnosti.

1. Pritožba se zavrne in se izpodbijani sklep potrdi.

2. Nasprotna stranka sama trpi stroške pritožbe.

3. Predlagateljica sama trpi stroške pritožbenega odgovora.

(1) Okrožno sodišče v Kranju (sodišče prve stopnje) je po sodniku posamezniku s sklepom, opr. št. I Rg 80/2005-4 z dne 7. 11 2005, priznalo pravnomočni in izvršljivi razsodbi sodišča v Monzi (Republika Italija), opr. št. 1651/97 z dne 17. 4. 1997 (priloga A1) in opr. št. 2285/99 z dne 16. 6. 1999 (priloga A2), ter razsodbo Vrhovnega kasacijskega sodišča v Rimu (Republika Italija), opr. št. 17715/03 z dne 27. 5. 2003 (priloga A3).

(2) Nasprotna stranka je vložila ugovor, ki pa ga je Okrožno sodišče v Kopru (sodišče prve stopnje) v senatu treh sodnikov s sklepom, opr. št. I Rg 80/2005-9 z dne 1. 3. 2006, zavrnilo.

(3) Zato je nasprotna stranka vložila pritožbo "zaradi napačne ugotovitve dejanskega stanja, napačne uporabe materialnega prava ter kršitve pravil postopka". Konkretno pa je navedla, da predlagateljica "ni izkazala pogoja po 101. členu Zakona o mednarodnem zasebnem pravu in postopku (ZMZPP), da namreč med Republiko Slovenijo in Italijo obstoji na področju priznanja sodnih odločb vzajemnost". Predlagala je razveljavitev izpodbijanega sklepa. Pri tem je priglasila stroške pritožbe.

(4) Pritožba je bila vročena predlagateljici, ki je nanjo odgovorila. Prerekala je navedbe nasprotne stranke in predlagala zavrnitev njene pritožbe kot neutemeljene. Kot dokaz je priložila mnenje Sektorja za mednarodno pravno pomoč Ministrstva za pravosodje Republike Slovenije glede obstoja vzajemnosti v zvezi s sodnimi odločbami, izdanimi v Republiki Italiji, in njihovim priznanjem v Republiki Sloveniji (priloga A4) ter kopije relevantnih členov Zakona o reformi italijanskega sistema mednarodnega zasebnega prava, ki jih je poslalo slovensko ministrstvo (priloga A5). Pri tem je priglasila stroške pritožbenega odgovora.

(5) Uredba Sveta (ES) št. 44/2001 z dne 22. decembra 2000 o pristojnosti in priznanju ter izvrševanju sodnih odločb v civilnih in gospodarskih zadevah (Uredba) je za članice Evropske Unije (EU) začela veljati dne 1. 3. 2002 (glej njen 76. člen). Del pravnega reda Republike Slovenije pa je postala šele z vstopom Slovenije v EU dne 1. 5. 2004. Zato je sodišče prve stopnje ob odločanju o priznanju italijanskih sodb dne 7. 11. 2005 pravilno upoštevalo določbe Uredbe, ne pa morebiti določb ZMZPP, na katere se je sicer sklicevala nasprotna stranka.

(6) Posledično je tudi Vrhovno sodišče (kot pritožbeno sodišče) preizkus, ali so bili podani pogoji za priznanje italijanskih sodb, opravilo na podlagi določb Uredbe, ki pa kot pogoja za priznanje sodne odločbe, izdane v eni državi članici, v drugi državi članici ne zahteva vzajemnosti, ki jo sicer zahteva ZMZPP (v prvem odstavku svojega 101. člena), kar je pravilno ugotovilo že sodišče prve stopnje.

(7) S tem je Vrhovno sodišče odgovorilo na pritožbeni očitek o zmotni uporabi materialnega prava. Na druge uveljavljane pritožbene razloge pa mu ni bilo treba odgovarjati, saj jih nasprotna stranka ni konkretizirala. Poleg tega pa pritožba tudi ne predstavlja sredstva za ponovno odločanje o utemeljenosti priznanih tujih sodnih odločb.

(8) Ker ni podan konkretno uveljavljani pritožbeni razlog in ker nasprotna stranka ni navedla dejstev, na podlagi katerih bi sodišče lahko po uradni dolžnosti zaključilo, da so podani razlogi (iz 34. ali 35. člena Uredbe), ki onemogočajo priznanje tujih sodnih odločb, je Vrhovno sodišče pritožbo kot neutemeljeno zavrnilo in sklep sodišča prve stopnje o zavrnitvi ugovora proti sklepu o priznanju italijanskih sodb potrdilo (111. člen ZMZPP v zvezi s 37. členom Zakona o nepravdnem postopku (ZNP) ter v zvezi s 366. in 353. členom Zakona o pravdnem postopku (ZPP)) - 1. točka izreka.

(9) Nasprotna stranka sam trpi stroške pritožbe (111. člen ZMZPP v zvezi s prvim odstavkom 35. člena ZNP) - 2. točka izreka.

(10) Predlagateljica sama trpi stroške pritožbenega odgovora (111. člen ZMZPP v zvezi s prvim odstavkom 35. člena ZNP) - 3. točka izreka.

Uredba Sveta (ES) št. 44/2001 z dne 22.12.2000 o pristojnosti in priznanju ter izvrševanju sodnih odločb v civilnih in gospodarskih zadevah.ZMZPP člen 101.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.